**„Bigbank“ suteikia 6 mln. Eur paskolą „Kenova“ plėtojamam elektromobilių įkrovimo parkų projektui**

Nekilnojamojo turto vystymo bendrovė „Kenova“ susitarė su banku „Bigbank“ dėl 6 mln. Eur siekiančio finansavimo, kuris bus skirtas keturiems „Eldrive“ elektromobilių įkrovimo parkams pagrindiniuose Lietuvos keliuose plėtoti.

Panašaus tipo įkrovimo parkai užsienyje jau egzistuoja kurį laiką, labai palengvindami keliones elektromobiliais. Jie suteikia prieigą prie tinkamų kroviklių ir, kraunant automobilį, leidžia kokybiškai praleisti laiką. Pirmasis „Eldrive“ elektromobilių įkrovimo parkas, esantis Panevėžio aplinkkelyje, pradėtas statyti dar šių metų gegužę. Jis veiklą pradės jau šių metų gruodžio 11 d.

Lietuvoje šiuo metu plėtojami keturi tokie parkai: Panevėžyje, 158-ajame bei 260-ajame Vilnius-Klaipėda kelio kilometruose ir Senojoje Varėnoje.

Visi 4 parkai bus panašūs. Vienu metu juose galima bus krauti nuo 12 iki 20 elektromobilių. Visą parą veikiančiuose apšviestuose parkuose veiks „Caffeine“ kavinės, „Narvesen“ parduotuvės, poilsio ir darbo zonos, vaikų žaidimų aikštelės ir vaikų priežiūros kambariai, todėl vairuotojai galės ne tik įkrauti elektromobilį, bet ir prasmingai praleisti laiką.

Visi įkrovimo parkai vystomi pagal užsakomųjų projektų („Build-to-suit“) modelį, kuomet objektai suprojektuojami ir pastatomi pagal specifinius ilgalaikių nuomininkų poreikius. Tokio tipo projektai yra viena iš „Kenova“ specializacijų.

Kaip teigia „Kenova“ direktorius Norbertas Faktorovičius, „Eldrive“ norėjo spręsti elektromobilių įkrovimo problemą šalies greitkeliuose, bet neturėjo konkrečios projekto koncepcijos ir patirties NT plėtros srityje Lietuvoje: „Reikėjo pasirūpinti viskuo. Visų pirma, reikėjo rasti sklypus, kuriuose būtų galimybė užtikrinti didelę elektros galią. Taip pat norėjome sukurti lengvai atpažįstamą projekto dizainą ir pasirūpinti geromis lokacijomis ir daugybe kitų aspektų, kad šie įkrovimo parkai taptų visapusiškai patrauklūs.“

N. Faktorovičiaus teigimu, buvo pasirūpinta ir projekto finansavimu: „Kreipėmės į banką „Bigbank“ dėl papildomo 6 mln. Eur siekiančio finansavimo. „Bigbank“ kaip partnerius pasirinkome dėl geriausių pasiūlytų sąlygų – ne kiekviena finansinė įstaiga teigiamai žiūri į tokio tipo projektus. Neabejojame, kad su šiuo banku dirbsime ir toliau.“

Kaip teigia „Bigbank“ verslo paskolų skyriaus vadovas Deividas Žukas, su „Kenova“ bendradarbiauti pasirinkta dėl itin profesionalaus įmonės planavimo ir darbo: „Tai yra unikalus ir Lietuvos ateičiai svarbus projektas. Elektromobilių rinka auga, tačiau tinkamos infrastruktūros šalyje dar neturime. Malonu prisidėti prie projekto, kuris užima svarbų vaidmenį šalies ekosistemoje.“

Daugiau kaip 30 m. veikiantis bankas „Bigbank“ yra Estijos kapitalo valdomas komercinis bankas, savo veiklą vykdantis 9 šalyse, turintis 151 tūkst. aktyvių klientų ir daugiau nei 500 darbuotojų. Bankas Lietuvoje teikia verslo, būsto, lizingo, vartojimo paskolų, indėlių ir kitas paslaugas fiziniams bei juridiniams asmenims.